Hokaai oor RSG se 80 | Netwerk24
Hokaai oor RSG se 80
Deur Uitsaaier, Johannesburg 14 Oktober 2017 00:00
Dit is nie heeltemal korrek om te sê "RSG vier vanjaar sy 80ste verjaardag" nie (RSG staak sy kunstefees, 13.10).
Eintlik is dit Afrikaanse radio onder die vaandel van die SAUK wat vanjaar 80 jaar oud is.
RSG is slegs die jongste nasaat van die oorspronklike Afrikaanse Diens, wat in 1937 begin uitsaai het.
Die verskil tussen die twee is hemelsbreed. RSG is 'n kommersiële uitsaaier, terwyl die Afrikaanse Diens 'n suiwer kultuurdiens was, net soos sy tydgenoot van destyds, die Engelse Diens (tans SAƒm).
Namate nuwe eise gestel is wat die verouderende kultuurkarakter van die Afrikaanse Diens onder druk geplaas het, het die stasie begin vernuwe en eers as Afrikaans Stereo 'n nuwe baadjie aangetrek.
Later het Radio Sonder Grense (RSG) op die toneel verskyn in 'n gedaante wat beswaarlik aan sy stasie van oorsprong herinner.
Om dus te sê dat RSG vanjaar 80 jaar oud is, is soos 'n vrou wat met haar 80-jarige gunstelingpop spog sonder om te meld dat die kop, arms en bene intussen vervang is.